Der var 360 traktorer tilmeldt demonstrationen, og de mange traktorer fik lov at køre på vejene i det centrale Hjørring efter reglerne, som når der for eksempel er karneval i Aalborg, hvor køretøjer, der normalt ikke er at finde på byens veje, også kører. - Det er det, der hedder et sluttet optog. Det vil sige, det er politiet, der kører først og sidst og styrer kørslen, fortæller politikommissær Thomas Ottesen, leder af operation afdeling hos færdselspolitiet i Nordjylland. Lørdagens demonstration var ikke blot  for at støtte landets minkavlere, men også for at gøre opmærksom på såvel Grundloven såvel som det, at hele syv nordjyske kommuner blev lukket ned i tæt på to uger af frygt for den særlige mink-mutation cluster-5. Og ifølge en af arrangørerne, Poul Raunsmed, gik det hele bedre end forventet. - Det har været fantastisk og en flot opbakning, lyder det fra Poul Raunsmed. Når han sammen med den øvrige gruppe, der stod bag lørdagens demonstration, Vendsyssel Står Sammen, skal gøre status på, hvad man har fået ud af demonstrationen, så lyder svaret: - Vi har vist flaget, og folk har diskuteret og fået snakket, om der kommer noget konkret ud af det, er svært at side, siger Poul Raunsmed.
Det var Nordjyllands Politi, der havde givet tilladelse til den store traktordemonstration lørdag i Hjørring, og ifølge politikommissær Thomas Ottesen, leder af operation afdeling hos færdselspolitiet i Nordjylland, er alt gået efter planen.